4 Dipuo tse rekotilweng. Dilemong tsa bo1930 le 1940, bahweletsi ba ne ba bapalla beng ba matlo dipuo tsa Bibele tse rekotilweng ba sebedisa dikeramafono. Puo e nngwe le e nngwe e ne e nka metsotso e mehlano. Ka dinako tse ding dipuo tseo di ne di e na le dihlooho tse kgutshwanyane tse kang, “Boraro bo bong,” “Pelekatori” le “Mmuso.” Direkoto tseo di ne di sebediswa jwang? Morabo rona Clayton Woodworth e Monyenyane ya kolobeditsweng ka 1930 United States, o ile a re: “Ke ne ke tsamaya ka keramafono e sothwang ka seporing, e e na le nalete eo ke neng ke lokela ho e beha qetellong ya rekoto haeba ke ne ke batla hore e bapale hantle. Ha ke fihla monyako, ke ne ke bula keramafono ke behe nalete sebakeng sa yona ebe ke a kokota. Ha monga ntlo a bula lemati ke ne ke re, ‘Ke na le molaetsa wa bohlokwa oo ke lakatsang hore o o utlwe.’” Batho ba ne ba arabela jwang? Morabo rona Woodworth o re: “Hangata batho ba ne ba thabela molaetsa. Empa ba bang ba ne ba kgahlela mamati. Athe ba bang ba ne ba nahana hore ke rekisa dikeramafono.”